Pri spomeniku **na Rojah** je bila ob dnevu spomina na

mrtve v organizaciji ZZB za vrednote NOB Mirna komemoracija in sicer v **torek, dne, 31.oktobra ob 10.30. uri.**

V deževnem dnevu smo zbrali z namenom obuditve spomina na narodnoosvobodilni boj in poklon žrtvam grozovite vojne, ki je zaznamovala našo zgodovino.

V kulturnem programu so sodelovali: **Mešani pevski zbor DU Mirna in**

**Taj Remic,** učenec 8. razreda OŠ Mirna. S svojo prisotnostjo in častnim pozdravom so se komemoracije udeležili tudi zvesti praporščaki.

Cvetje so položili:

* delegacija Zveze združenj borcev za vrednote NOB Mirna,
* delegacija Občine Mirna
* delegacija Združenja veteranov vojne za Slovenijo ( prižig sveče spomina in zahvale)

Program je povezoval **Zoran Remic**, ki je poudaril:

»Da danes živimo v mirni in svobodni domovini, so prispevali številni borci, mladi in stari, mnogi med njimi zaradi odpora okupatorju ubiti, izgnani v taborišča, mučeni po zaporih.

Okupator je pridrvel v deželo iz vseh smeri sveta, brez kakršnegakoli povoda slovenskega naroda, z željo uničiti slovenski narod. Uvedel je tuj jezik, tudi v šolah, in dosledno kaznoval za vsako spregovorjeno slovensko besedo. Slovence je izseljeval, vodil v koncentracijska taborišča, zapiral, mučil in ubijal. A ni mu uspelo.

Zato se danes na tem mestu še posebej poklanjamo spominu pokojnim tovarišem, ki so se tudi za ceno svojega življenja zoperstavili okupacijskim silam v obdobju vojne vihre druge svetovne vojne, ko je okupator z vso brezkompromisno agresivnostjo hotel izkoreniniti in izseliti slovenski narod in ga nadomestiti z do slovenstva sovražnim germanizmom. In to je naša zgodovina. Del neizpodbitne resnice, ki se je zgodila v preteklosti. Odnos do preteklosti, zlasti tiste preteklosti, ki je usodno zaznamovala našo zgodovine, je korenina, iz katere raste narodna zavest. Torej, glavne poteze narodove preteklosti moramo poznati, biti nanje ponosni, kajti šele na tej osnovi bomo lahko gradili pri ljudeh občutek pripadnosti materinemu jeziku in kulturi, bomo lahko gojili domoljubje ali domovinskost.

Danes, ko se iz dneva v dan na tem modrem planetu vse bolj soočamo z nasiljem, terorizmom, vojnami in negotovostjo jutrišnjega dne, smo tudi mi, člani ZB za ohranjanje vrednot NOB dolžni, da širimo besedo proti trpljenju, grozotam, ubijanju nedolžnih ljudi, otrok, mater, ki jih povzročajo nikoli pravične in poštene vojne, oboroženi spopadi in konflikti. Ne smemo ostati brezbrižni. Po svojih močeh in znanju si moramo prizadevati, da se tudi v takih oblikah na javnih shodih in mestih preberejo in v svet pošljejo sporočila politiki in svetu, da je potrebno narediti vse za ohranjanje miru in sožitja med ljudmi in narodi.

Nikakor ne smemo dovoliti, da nam vrednote osvobodilnega boja, kot so svoboda, domoljubje, tovarištvo, poštenost, pravičnost, solidarnost in mnoge druge civilizacijske vrednote, izginejo v pozabo. Spomin na narodnoosvobodilni boj in zgodovinska dejstva bo živel še naprej.«

Pripravila in fotografirala Breda Baranašič